Fatemeh Ekhtesari

**Fateme Ekhtesari** (**فاطمه اختصاری,** født 1986) er en iransk jordmor, aktivist og forfatter.  Hun har gitt ut fire diktsamlinger, novellesamlinger og en roman på persisk.  Tekstene hennes er oversatt til flere språk. En samling tekster ble utgitt i norsk oversettelse som *Vi overlever ikke* (, 2020). Boken var en av de mest leste fremmedspråklige bøkene på Deichmann bibliotek i 2022. I 2023 ble hun tildelt Ordknappe, en pris under Litteraturfestivalen på Lillehammer. I oktober 2025 var hun månedens fribyforfatter.   

## Bakgrunn
Fateme Ekhtesari ble født 1986 i Kashmar i provinsen Razavi Khorasan i Iran. Ekhtesari var bosatt i Karaj. 

## Virke
### Tidlig virke
Hun pådro seg negativ oppmerksomhet fra de iranske myndigheter etter å ha smøget seg inn, kledt som en gutt, på en fotballarena for å kunna se en kamp mellom Iran og Sør-Korea.

Hun utgav i 2010, da hun var 23 år gammel, en diktsamling (*Yek bahse feministi ghabl az pokhtane sibzaminiha*) som ble godkjent av sensuren etter at hun erstattet forbudte ord (som bryst, kyss, frihet, nakenhet) med blanke felt. Men senere la hun de manglende ordene ut på internett slik at leseren kunne føre dem inn selv. Iranere leser mye poesi og poeter er kjente personer. I Iran arbeidet hun på en kvinneklinikk og redigerte tidsskrift rettet mot kvinner.

### Dom
Sent i 2013 ble hun arrestert, og holdt i Evin-fengselet i Teheran. Sommeren 2015 ble hun stilt for retten og på høsten dømt til 99 piskeslag og 11,5 års fengsel for blasfemi og forbrytelser mot staten (regimekritisk propaganda) samt for å ha håndhilst på en mann under en litteraturfestival i Göteborg i Sverige. Myndighetens angrep på Ekhtesari skyldes trolig at hun er kjent i utlandet. Amnesty International og PEN International engasjerte seg på hennes vegne mens hun satt fengslet. 

Hun anket dommen i 2015 og skulle da møte i retten på nytt en måned senere. Før ankesaken kom opp flyktet hun.

### Flukt til Norge
Hun flyktet i 2016 fra Iran og reiste til Norge. 

Fordi saken hadde fått mye oppmerksomhet i Iran brukte hun forkledning som kurdere for ikke å bli gjenkjent. Sammen med lege og dikter Mehdi Mousavi reiste hun landeveien gjennom Iran og Irak. Ifølge egen beretning ble de stanset av tyrkiske grensevakter og de snek seg gjennom fjellene til byen Van øst i Tyrkia. De fikk hjelp av foreningen for fribyforfattere til å komme seg fra Tyrkia til Lillehammer.   

Hennes dikt er blitt fremført og publisert av forskjellige sangere. Et av diktene fra hennes første bok ble fremført i el album av «Shahin Najafi» sammen med Seyed Mehdi Mousavi, Afshin Moghadam og Yaghma Golrowi. Også andre dikt er blitt fremført av en rekke sangere; det mest kjente er *sang 28*, sunget av Shadi Amini. 

Hun ble i 2021 tildelt Lillehammer kommunes kulturstipend. Diktsamlingen *Hun er ikke kvinne* har norske og persiske tekster, den fikk terningkast 5 i *Dagbladet*.

### Menneskerettighetsarbeid i Israel etter 7. oktober 2023
Fatemeh Ekhtesari deltok i et solidaritetsbesøk til Israel i 2024, organisert av det israelske utenriksdepartementet. Delegasjonen besto av iranske dissidenter og tidligere politiske fanger, og besøkte steder som Vestmuren, Yad Vashem og områder rammet av Hamas-angrepet 7. oktober 2023.

## Utgivelser på norsk
* *Vi overlever ikke*, TransFer forlag 2020 ISBN 9788292635070
* *Hun er ikke kvinne*, Aschehoug 2022. ISBN 9788203377006

## Referanser

## Eksterne lenker
* Forfatterprofil hos Aschehoug